מתיחת "אקונומיסט" ל-1 באפריל: הדפסת חיות אמיתיות לפי הזמנה - גלובל - TheMarker
מתיחת "אקונומיסט" ל-1 באפריל: הדפסת חיות אמיתיות לפי הזמנה
גוגל חוגגת את ה-1 באפריל עם גירסה חדשה של שירות גוגל מאפס למכשירי נינטנדו משנות ה-80 ומקלדת מורס
01.04.2012 11:32 עודכן ב: 14:10
אומרים שהכלב הוא ידידו הטוב ביותר של האדם. כעת בני האדם יכולים ליצור לעצמם כלבים לפי הזמנה, או לפחות כך טוען אתר האינטרנט של המגזין "אקונומיסט", במתיחה שפרסם לכבוד 1 באפריל.
לפי "אקונומיסט", חברה קטנה מקליפורניה בשם GeneDupe מציעה להשתמש בטכנולוגיית הדפסה בתלת מימד כדי לייצר חיות מחמד מעוצבות לפי דרישה. החברה, מספר "אקונומיסט", התמקדה עד עתה בהנדסה גנטית של חיות אך המנכ"ל פאולו פריל נחוש בשעתו להרחיב את פעילותה לייצורן של חיות מאפס.
"הרעיון של הדפסת איברים כמו כליות להשתלה נמצא באוויר כבר כמה שנים", נכתב ב"אקונומיסט". "זה קורה באמצעות גידול תרביות נפרדות של סוגי תא שונים, ואז השפרצתם החוצה, שכבה לאחר שכבה, בשילוב עם חומר שנקרא הידרוג'ל, שמסייע ביצירת הצורה הנכונה".
האתר מסביר כי "הדפסת איבר בשיטה הזו היא קלה למדי" וממשיך: "הידע לגבי הדפסת תאי עצב הוא למעשה המפתח לכל העניין. ללא קשר לגודל, לב, כליה או כבד בריאים זהים אצל גולדן רטריוור או ברוטוויילר". הכתבה מסבירה כיצד ניתן לייצר אופי שונה לכל חיית מחמד. "תאי עצב שונים יכולים ליצור השפעות שונות על האישיות. GeneDupe יכולה להציע כיוונון של אופי החיות. אם תרצו רוטוויילר נוח או אפילו רטריוור אגרסיבי, אפשר ליצור אותם לפי בקשתכם".
ובעוד כמה שנים, טוען "אקונומיסט", ניתן יהיה להדפיס גם בני אדם. "ד"ר פריל מתכונן כבר למוצר הבא של החברה: בני ובנות זוג מודפסים לפי הזמנה עבור מי שלא יכולים למצוא את בני הזוג שלהם בדרך הקונבנציונלית. אם הכל יתקדם כמתוכנן, אלה יהיו מוכנים עד יום ולנטיין הבא. אם לא, הלקוחות יצטרכו לחכות עד ה-1 באפריל של השנה הבאה".
צפו: שירות גוגל מאפס למכשירי נינטנדו משנות ה-80
ענקית האינטרנט גוגל, אשר ידועה במתיחותיה המשעשעות מדי שנה חוגגת גם היא את ה-1 באפריל עם גרסה "חדשה" של שירות המפות גוגל מאפס המיועדת למכשירי נינטנדו NES משנות ה-80. החברה פרסמה סרטון ביוטיוב הכולל הסבר מצד עובד של גוגל ואף הדגמה שמראה כיצד נראה השירות ב-NES, כולל חיבור לאינטרנט בחייגן.
טאטסו נומורה, מהנדס התוכנה של גוגל מאפס, כתב כי "בחיפוש אחר חזיתות דיגיטליות חדשות, הבנו שהשארנו מאחור קהל גדול של משתמשים שאין להם גישה לגוגל מאפס בחומרה הקלאסית שלהם. למרבה ההפתעה, גילינו שאין תמיכה ב-NES, למרות הפופולריות האדירה שלה עם יותר מ-60 מיליון יחידות שנמכרו ברחבי העולם".
צפו במתיחה של יו-טיוב: האוסף המלא של כל הדיסקים
גם ביוטיוב החליטו לחזור לעבר ולצאת מהרשת, עם "האוסף המלא של יוטיוב" - אוסף דיסקים שעליו כל הסרטונים שאי פעם הועלו לרשת. הערכה שעמה מגיעים הדיסקים מצוידת גם בטופס שבו ניתן לכתוב תגובות וביד ירוקה שבה ניתן לעשות "לייק" לסרטון או להביע אי שביעות רצון ממנו. את התגובות וה"לייקים" ניתן לשלוח בדואר למי שהכין את הסרטון.
אחת מהמתיחות הנוספות של גוגל היא ג'ימייל טאפ, שירות שנועד להחליף את המקלדת בשירות המייל הידוע של גוגל. במקום המקלדת המסורתית תציע גוגל לפי המתיחה מקלדת של שני כפתורים בלבד בשירות ג'ימייל המייצגים 'נקודה' ו'קו' כמו בשפת המורס. גוגל מציעה גם מקש 'רווח' מיוחד להגברת המהירות. באפשרות מורחבת ניתן להפעיל שתי מקלדות כאלו ולשלוח שתי הודעות בו זמנית.
מתיחה נוספת היא הז'רגון-בוט שירות בגוגל אפס המיועד לעסקים. מדובר בשירות אוטומטי שמתרגם ז'רגון של מקומות עבודה לשפת בני אדם. לדוגמה את המשפט "בוקר טוב! איך רוחב הפס שלך?" שנאמר מפי הבוס מתרגם השירות ל"אני עומד לתת לך עוד עבודה". את המשפט "אני לא לגמרי מסכים" מתרגם השירות ל"אני לחלוטין בלתי-מסכים אבל הדרגה שלך בארגון גבוהה משלי".